Dan l-aħħar bdejt nisma' ta' spiss mużika minn żmien li, kull ma jmur, aktar qed jiċċajpar fi mħuħ in-nies li diġà kienu ħajjin dakinhar. Il-mużika progressiva li ħarġet mill-Italja fi tmiem is-snin sittin u l-bidu tas-sebgħinijiet. B'mod partikolari, laqatni grupp b'isem u bi storja stramba, u b'mużika bizzarra għall-aħħar imma li lili ssaħħarni. Imsemmi wara magazine Taljan ta' cartoons "għall-adulti" ta' tmiem is-snin sittin: Jacula. In-noti tal-ewwel żewġ albums tagħhom saru jimlew l-erba' rkejjen tal-kċina waqt li nkun qed insajjar. Sue tgħidli, "Hawn x'int tisma', mużika tal-funerali?" Huwa fil-fatt album b'tema okkulta, it-tip assoċjat mal-films tal-orrur. Il-grupp kien jinkludi fih organist ta' xi 69 sena u kantanta ta' 18-il sena. Dawn it-tnejn kienu koppja u dan il-fatt kien idejjaqhom lill-membri l-oħra tal-grupp. "In Cauda Semper Stat Venenum" – fit-tarf tad-denb ikun hemm dejjem il-velenu – ħareġ fl-1969. Titli u diskors taħlita ta' Latin u Taljan u fit-tieni album xi Ingliż ukoll. Prekursur tal-metall Gotiku bi prevalenza qawwija ta' orgni tal-knisja. Wara li ħarġu t-tieni album fl-1972 infirdu. Il-mexxej tagħhom ifforma grupp ieħor li semmieh… Antonius Rex (isem li lili ma jistax ma jogħġobnix!), sakemm xejn inqas minn 40 sena wara reġgħu ngħaqdu biex ħarġu t-tielet album. It-tema tal-okkult irrappreżentata minn dal-grupp assolutament ma tinteressanix. Imma l-atmosfera maestuża u misterjuża mħallta bl-użu pompuż tal-Latin u deskrizzjonijiet makabri bit-Taljan… isaħħruni. Bħal ma jsaħħarni l-fatt li l-mużika hija magħmula qrib ta' nofs seklu ilu, f'epoka ta' kreattività mużikali brillanti madwar id-dinja. Żmien meta kont għadni tifel żgħir, miljun mil 'il bogħod minn dan kollu. Fuq ir-Rediffusion kienu jdoqqu Finchè la barca va ta' Orietta Berti, diski tal-Beatles u mill-festivals Un Disco per l'Estate u Canzonissima . Ironikament, imma, kont nisma' regolarment mużika tixbah ferm il-mużika okkulta tal-Jacula, grupp li kien jonqosni qrib in-nofs seklu biex niskopri… Fil-knisja parrokkjali tal-Fgura, fejn kont immur kuljum biex nisma' l-Quddies, il-Kappillan kien idoqq l-orgni huwa stess. Kien ċar li d-daqq tal-orgni kien għal qalbu. Anki qabel tibda l-Quddiesa kien jintasab bilqiegħda quddiem l-orgni u jibda jipprattika, jagħfas fuq il-pedali u fuq it-tastiera, u n-noti maestużi jidwu madwar is-sala li dak iż-żmien kellha tissodisfa lill-poplu tal-Fgura bħala l-knisja parrokkjali tiegħu. Għalija, sempliċiment, il-Kappillan. Kemm kont inħobbu. Il-prietka tiegħu kien jibdieha dejjem bl-espressjoni, "Ħuti l-għeżież". Iżommlok l-attenzjoni u faċli biex tifhmu. Jipprietka l-imħabba. Darba kien ħadni miegħu bħala abbati assistent waqt it-tberik tad-djar ta' żmien l-Għid, fi Triq il-Kampanella. Irnexxieli nara minn ġewwa d-djar kollha li kont ngħaddi minn ħdejhom kuljum jien u miexi lejn u lura mill-iskola. Kienet l-unika darba li talbuni ngħin fit-tberik tad-djar, u mank żammejt il-flus li waddbuli fis-sassla jaħasra… Il-Kappillan tal-Fgura wkoll kien miljun mil 'il bogħod minn dawk l-imxajtna ta' Jacula, imma n-noti tal-orgni rrekordjati f'dawk iż-żminijiet, issa mċajpra, u li issa għexieren ta' snin wara bdew jidwu madwar il-kċina tagħna fil-Belġju fakkruni fid-daqq fuq l-orgni mill-Kappillan fil-knisja tal-Fgura, b'riħa taqsam ta' duħħan li kien jidħol u jimla kull m'hemm mill-kalkara tal-ġir fuq in-naħa l-oħra tat-triq. Illum iddeċidejt li nfittex fuq l-internet lil Patri Timotju Azzopardi, l-ewwel kappillan tal-parroċċa tal-Fgura, u b'sorpriża sabiħa sibtu mill-ewwel. Mhux biss, skoprejt li f'Lulju li għadda kien għadu mimli bl-għomor jiċċelebra l-festa ma' membri tal-Għaqda Mużikali u Soċjali tal-Madonna tal-Karmnu tal-Fgura. Il-ġimgħa d-dieħla jagħlaq 91 sena. Minn hawnhekk insellimlu u nawguralu li jgawdi u jkompli jitbissem kif kien qiegħed f' dan ir-ritratt imqar għal 91 sena oħra.